Oorwinning vir UV-studente wat nie wil ent | Maroela Media
Foto bloot ter illustrasie. (Foto: University of the Free State/Facebook)
Die aansoek in die Vrystaatse hooggeregshof oor die Universiteit van die Vrystaat (UV) se verpligte inentingsbeleid is verlede week deur Free State for Choice (FS4C), 'n organisasie sonder winsoogmerk, teruggetrek nadat maatreëls vir dié wat nie teen Covid-19-ingeënt is nie, verslap is.
Volgens FS4C behels die nuwe maatreëls dat oningeënte studente nou 'n heelwat goedkoper antigeentoets, wat vir agt dae geldig is, kan wys om toegang tot al drie die universiteit se kampusse te verkry. Die gebruik van mediese maskers in die buitelig is ook afgeskaf, terwyl diskriminerende hekname – soos die gebruik van die term "oningeëntes" –voorts nie gebruik sal word nie.
FS4C het die nodige aanpassings aan die beleid verwelkom.
"Hierdie veranderinge stem sterk ooreen met die druk wat FS4C en die groter gemeenskap wat in solidariteit met FS4C staan, op die universiteit toegepas het," sê dr. Willie Shaw, direkteur van FS4C.
Volgens Shaw het die organisasie die saak teruggetrek nadat 'n skikking met die universiteit bereik is en het dit geen betrekking op die meriete van die saak nie.
"Dit beteken nie dat FS4C 'n swak saak gehad het of dat ons die saak op enige manier verloor het nie."
Die universiteit verskil egter met FS4C hieroor en sê aanpassings aan die beleid is gemaak bloot op grond van veranderings aan die regeringsbeleid rakende die bekamping van die koronavirus.
"Dit moet beklemtoon word dat nie een van hierdie veranderinge gemaak is as gevolg van enigiets wat in die dokumente vervat is wat deur FS4C ingedien is nie."
FS4C het in Januarie vanjaar 'n aansoek by die Vrystaatse hooggeregshof ingedien waarin hy 'n dringende interdik aangevra het wat die UV se implementerings van sy inentingsbeleid sal keer. Dié aansoek is egter later van die hofrol verwyder weens 'n gebrek aan dringendheid.
In 'n verklaring sê die UV die beleid is onderworpe aan gereelde hersiening en is onlangs gewysig om voorsiening te maak vir veranderinge aan die regulatoriese raamwerk, asook om die mees onlangse wetenskaplike en mediese bewyse wat beskikbaar is, in ag te neem.
"Die universiteit bly daartoe verbind om 'n veilige omgewing vir al sy personeel, studente en ander persone wat ons kampusse moet betree, te verseker."
In die nuus koronavirus Universiteit van die Vrystaat
"Nie-winsgewend" beteken bedryf teen 'n verlies, maar die entiteit kan wel ingestel wees op wins. Dis gewoonlik kommersiële entiteite se doelwit – om wins te maak, maar omstandighede (bv. inperkings of resessie) kan hulle in 'n verliessituasie indwing.
"Nie-winsbejag" wys op die ingesteldheid/doelwit. Dis gewoonlik diensorganisasies wat ten doel het om sekere aksies te loods en resultate te verkry.
FS4C is een so 'n nie-winsBEJAG organisasie.
Dit is goed so n mens moet n keuse hê en die Bybel waarsku teen hierdie dinge.
Die ewige gekarring oor inent of nie. Dit is so vervelig. Mens kan jou nie met 'n ent uit die pandemie stuur nie. Die sogenaamde entsof is boonop volgens die jongste navorsing ook nie so veilig nie.
Waarom moet slegs "oningeëntes" toets?? As "ingeëntes" ook die virus kan opdoen en versprei, waarom moet hulle nie ook toets nie?